送李公恕赴闕
作者：蘇軾
朝代：宋

paragraphs: 君才有如切玉刀，見之凜凜寒生毛。
願隨壯士斬蛟蜃，不願腰間纏錦絳。
用違其才志不展，坐與胥史同疲勞。
忽然眉上有黄氣，吾君漸欲收英髦。
立談左右皆動色，一語徑破千言牢。
我頃分符在東武，脫略萬事惟嬉遨。
盡壞屏障通內外，仍呼騎曹爲馬曹。
君爲使者見不問，反更對飲持雙螯。
酒酣箕坐語驚衆，雜以嘲諷窮詩騷。
世上小兒多忌諱，獨能容我真賢豪。
爲我買田臨汶水，逝將歸去誅蓬蒿。
安能終老塵土下，俯仰隨人如桔槹。